Flemming Møller Mortensen (S), 2023-03-15:
Tak, formand.
Vi har her at gøre med et hastelovforslag, som er fremsat med baggrund i en aftale, der blev indgået i februar måned, omkring inflationshjælp.
Ni partier her i Folketinget står bag den aftale.
Vi er jo alle sammen meget bevidste om, at inflationen presser rigtig mange danskeres økonomi hårdt.
Rigtig mange er virkelig pressede på deres købekraft.
Det går hårdt ud over deres hverdag.
Men vi kan hjælpe dem, der er hårdest ramt.
Det er rigtig vigtigt for mig og Socialdemokratiet.
Jeg tænker lidt tilbage på hele sagens tema her.
Jeg har haft mange oplevelser, når jeg har stået på et apotek og skullet hente den medicin, jeg enten skulle have fra håndkøb, eller den, der har været receptpligtig, og som min læge har udskrevet.
Og jeg overholder naturligvis altid den diskretionslinje, der er, også på apotekerne.
Men jeg har oplevet det mere end en gang, når jeg har stået der og ventet på, at det blev min tur: Der er en, der er ved at blive ekspederet.
Den receptpligtige medicin er blevet fundet frem, og så kan jeg se, at den receptpligtige medicin bliver leveret tilbage igen.
Den situation, at nogle ikke har råd til at købe den receptpligtige medicin, forekommer alt for hyppigt, og det er jo lige nøjagtig derfor, vi griber til det her initiativ.
For vi hører om og vi ved og vi kan se, at rigtig mange mennesker må droppe deres receptpligtige medicin på grund af de stigende priser og på grund af inflationen i sin helhed.
Det kan have virkelig store konsekvenser – det ved vi – for den enkelte, men det har også store konsekvenser for vores sundhedsvæsen, hvis ikke patienterne får deres medicin, altså hvis de fravælger den receptpligtige og nødvendige medicin.
Vi ved også, at selv om vores land er et af de mest lige i verden, er der stor ulighed i sundhed.
Og der er derfor også et stort overlap mellem dem, der har færrest penge til at imødegå inflationen generelt, og dem, der har de nu endnu højere udgifter til medicin.
Med det her forslag, som jo altså er en del af den aftale, der blev indgået i februar måned i år, er vi enige om, at vi vil hjælpe dem, som har de allerhøjeste udgifter til den receptpligtige medicin.
Af aftalen og lovforslaget fremgår det, at vi for den resterende del af 2023 afsætter 125 mio. kr. til at nedsætte den maksimale egenbetaling for receptpligtig medicin.
Loftet er i dag 4.435 kr., og det bliver nu nedsat til noget på den anden side af 3.000 kr. Det her er jo et spørgsmål om, at vi virkelig kigger ind i det, der er folks virkelighed.
Og vi har, synes jeg og synes Socialdemokratiet, fundet en god måde at gøre det på.
Vi bemyndiger indenrigs- og sundhedsministeren til at fastlægge den maksimale egenbetaling.
Det er en bemyndigelse, som kommer til at gælde for resten af indeværende år, og så bortfalder den.
Og her vil jeg gerne præcisere, at det, der ligger heri, er, at nu er det jo et hastelovforslag, vi har med at gøre.
Der har vi politisk besluttet her i Folketinget, at vi normalt skal have en solnedgangsklausul indføjet, som gør, at det skal forhandles på ny i Folketingssalen, når der bliver bedre tid til det.
Men her indføjer vi ikke en solnedgangsklausul, men til gengæld er der, som jeg siger, en udløbsklausul, med udgangen af dette år.
Jeg er rigtig glad for, at patientforeninger generelt og andre høringsparter med bred enighed har sagt, at det her lovforslag er godt, og at det er en tiltrængt lettelse for rigtig mange patienter, som i dag har de rigtig høje udgifter til receptpligtig medicin.
Men det er jo kun ét forslag i en række af forslag.
Vi har eksempelvis også lavet en ekstra ældrecheck.
Så vi har forsøgt at sammensætte tingene, så vi hjælper nogle af dem, der er allerhårdest ramt i vores samfund, gennem en svær tid.
Dermed kan jeg sige, at vi fra socialdemokratisk side støtter det her lovforslag, og jeg har lovet at sige det samme fra min ordførerkollega i Radikale Venstre – at det gør de også.
Tak, formand.